ઉપરવાળાને ત્યાં દેર છે અને અંધેર પણ છે ! બોલો, દાખલો આપું ? અમારા પરમમિત્ર મનસુખભાઈ ક્યારેય મનથી સુખી થઈ શક્યા નથી. (એ હિસાબે એમનું નામ મનદુઃખભાઈ હોવું જોઈએ !) એ ચાળીસી વટાવી ગયા, તોયે એમને ત્યાં પારણું બંધાયું નહોતું. એક જ્યોતિષીએ એમને કહેલું કે…. ‘તમારે ત્યાં એક પુત્ર થશે.’ ત્યારે મનસુખભાઈ જરાક સુખી જણાતા હતા, પણ એમની પત્નીએ એક સાથે છ બાળકીઓને જન્મ આપી, બધાં ગણિત ખોટાં પાડી દીધાં છે ! હાલ મનસુખભાઈને ત્યાં છ બાલિકાઓ કિલ્લોલ કરે છે, પણ મનસુખભાઈ તો ખર્ચાઓમાં ખેંચાઈને મેઘધનુષ જેવા થઈ ગયા છે ! કહેવાય છે ને કે ઉપરવાળો આપે છે, ત્યારે છપ્પર ફાડીને આપે છે ! (ફરી પેલું ગીત યાદ આવે છે. ઉપરવાલે તેરા જવાબ નહીં ! કબ દે, ક્યા દે, હિસાબ નહીં !) જેના હાથ નીચે સ્ટાફ કામ કરે છે, એ ઑફિસનો બૉસ ઉપરવાળો જ ગણાય. એનાથી નીચેવાળા હંમેશાં તંગ આવી ગયા હોય છે. ત્યાં નીચેવાળો ‘ગુડમોર્નિંગ’ કહે, તો એ ઉપરવાળો ઘડિયાળમાં જુએ છે !